बाक्सा , 16 अक्टबर : बाक्सा जिल्लानि बरमानि जुलिमैदानआव बृहस्पतिबारखालि बि पि एफ हान्जानि 71 थि मावफुं जथुमआ हान्जानि आफादगिरि हाग्रामा महिलारिनि दैदेन्नायाव जानानै थाङो । बि पि एफ हान्जानि माव'फुं गाहाय नेहाथारि प्रबिन बर'आ आफादनि गुबै थांखि बेखेवनाय जथुमाव बाहागो लानानै बि पि एफ हान्जानि लेङाइ आफादगिरि थामहिनबा मन्थ्रि चन्दन ब्रह्मआ बुङोदि , जाय हान्जाया गुबुन हान्जानि सायाव सोनारग्रा बेबायदि हान्जाया माब्लाबाबो दावगाया । बेखायनो बि पि एफ हान्जाया रावनिबो मदत लायाजासे गाव हारसिङैनो जुजिदों आरो जुजिलांबाय थागोन । बि पि एफ राजखान्थि हान्जाया मोनसे गोख्रों हान्जा । बे जथुमावनो बि टि सिनि बारग' लेडाइ गाहाय खाम्फा बरगयारिआ बुङोदि , दिनैनि सानाव खायसे हारि - हारिसानि सुबुंफोरखौ थेर - बेथेर खालामनायनिसो राजखान्थि गेलेनायखौ नुनो मोन्दों । बि टि आर गोरोबथाखौ लानानै इउपिपिएलआ राइजोफोरनि गेजेराव हाबनानै गेदेर - गेदेर बाथ्रा बुङो । नाथाय बेबायदि गेदेर - गेदेर बाथ्रा बुंग्रा इउपिपिएलनि दैदेनगिरिफोरा बि पि एफ हान्जायावनो हाबफैनो नांगोन । एरैहाय बे जथुमनि गेजेरजों मन्थ्रि रिहन दैमारिआबो गावनि बिबुंथियाव बिपिएफ हान्जानि साफ्रोमबो दैदेनगिरि आरो सोद्रोमाफोरखौ फैगौ बि टि सिनि बिसायख'थियाव रावनिबो सायाव सोनारालासे गोख्रोङै बाहागो लानो आरो खामानि मावनो खावलायो । एरैहाय बे जथुमनि उनाव खौरांगिरिजों जानाय मोगा - मोगिनि समाव हान्जानि गाहाय आरो बि टि सिनि बारग' गाहाय खुंगिरि हाग्रामा महिलारिआ बुङोदि , खौरां बिजोङाव ओंखारनाय बादि बि पि एफनि रावबो दैदेनगिरिफोरा बि जे पि हान्जायाव हाबहैयाखै होन्नानै बि पि एफ हान्जाया दाबो गोख्रोङैनो दं होन्नानै फोरमायो । लोगोसे खौरांगिरिफोरनि सोंनायनि फिन्नायाव महिलारिआ बङोदि , बि पि एफ हान्जानि गेजेराव दिनैसिम जेबो गावस्रालायनाय फैयाखै । 16 अक्टबरनिफ्राय फैगौ 15 नभेम्बरसिम बि पि एफ हान्जाया मोनफ्रोम ब्लक , गुदि आफादफोराव आइजोफोरनि सुबुं गौमा , हारिमुवारि हान्जा सुरनाय , गंफ्रोम फरायसालिफोरखौ साखोन - सिखोन खालामनायजों लोगोसे सेनिटाइज खालामनाय आरो फरायसालिफोरनो मास्क रान्नानै होनाय बायदि हाबाफारि लानो ब्लक आरो गुदि आफादफोरखौ बिथोन होदों । लोगोसे बे हाबाफारिया जोबनायनि उनावनो गुबुन हाबाफारि लानाय जागोन होन्नानै फोरमायथियो । एरैहाय जथुमनि गेजेरजों हान्जायाव गोदानै गौथुमारि नेहाथारि महरै बनमाली बर' , हितेश बसुमतारि , रफिक आहमेदखौ थिसन्नाय जायोब्लाबो हान्जानि बेरेखा खामानि मावनायनि थाखाय बि पि एफनि सोद्रोमा मलय लाहारि , सि डब्लिउ सि सोद्रोमा दन्दिराम राभा , रातिराम बर' आरो प्रसन्न कुमार बर'खौ हान्जानिफ्राय बोख्लायनाय जायो होन्नानै फोरमायथियो । बे जथुमाव नुजाथिदोंमोन फारियै आइजो बि पि एफनि आफादगिरि सुप्रिया रानी ब्रह्म , बि एस इउनि आफादगिरि सोगोमसार बसुमतारि , एम एल ए थानेस्वर बसुमतारि , मनेस्वर ब्रह्म , चरण बर' , मन्थ्रि प्रमिला रानी ब्रह्म , ड ० अन्जली दैमारि , एम एल ए कमली बसुमतारि , बारग' इ एम , बारग' एम सि एल ए आरो हान्जानि गोबां दैदेनगिरिफोरा । 
बि जे पि आरो बि पि एफनि गेजेराव गावस्रालायनाय फैयाखैः हाग्रामा